CELEX: 32013R0093
Language: hu
Date: 2013-02-01 00:00:00
Title: A Bizottság 93/2013/EU rendelete ( 2013. február 1. ) a sajátlakás-árindexek létrehozása tekintetében a harmonizált fogyasztói árindexekről szóló 2494/95/EK tanácsi rendelet végrehajtására vonatkozó részletes szabályok megállapításáról  EGT-vonatkozású szöveg

2.2.2013   
            
            
               HU
            
            
               Az Európai Unió Hivatalos Lapja
            
            
               L 33/14
            
         A BIZOTTSÁG 93/2013/EU RENDELETE
   (2013. február 1.)
   a sajátlakás-árindexek létrehozása tekintetében a harmonizált fogyasztói árindexekről szóló 2494/95/EK tanácsi rendelet végrehajtására vonatkozó részletes szabályok megállapításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a harmonizált fogyasztói árindexekről szóló, 1995. október 23-i 2494/95/EK tanácsi rendeletre (1) és különösen annak 4. cikkére és 5. cikkének (3) bekezdésére,
   tekintettel az Európai Központi Bank véleményére (2)
   
   mivel:
   
               (1)
            
            
               A 2494/95/EK rendelet rendelkezik a harmonizált fogyasztói árindexek összeállításáról.
            
         
               (2)
            
            
               A harmonizált fogyasztói árindexek helytállóságának és összehasonlíthatóságának javítása érdekében meg kell vizsgálni a lakásokra vonatkozó árindexek és ezen belül is a sajátlakás-árindexek összeállításának lehetőségét.
            
         
               (3)
            
            
               A sajátlakás-árindexek kiszámításához lakásárindexek készítésére van szükség. A lakásárindexek már önmagukban is fontos mutatóknak számítanak.
            
         
               (4)
            
            
               A sajátlakás-árindexek és a lakásárindexek összeállításához módszertani iránymutatásra van szükség annak érdekében, hogy valamennyi tagállamból megbízható és összehasonlítható adatok érkezzenek.
            
         
               (5)
            
            
               Az e rendeletben előírt intézkedések összhangban vannak az európai statisztikai rendszer bizottságának (ESR-bizottság) véleményével,
            
         ELFOGADTA EZT A RENDELETET:
   1. cikk
   A rendelet tárgya
   A harmonizált fogyasztói árindexek helytállóságának és összehasonlíthatóságának javítása érdekében e rendelet létrehozza a sajátlakás-árindexeket.
   2. cikk
   Meghatározások
   E rendelet alkalmazásában a következő meghatározásokat kell alkalmazni:
   1.   „sajátlakás-árindex”: a háztartási szektoron belül újonnan rendelkezésre álló lakások tranzakciós árában, valamint a háztartások által tulajdonosi-lakói minőségben vásárolt áruk és igénybe vett szolgáltatások áraiban bekövetkezett változások mérésére szolgáló index;
   2.   „lakásárindex”: a háztartások által megvásárolt ingatlanok tranzakciós árában bekövetkezett változások mérésére szolgáló index.
   3. cikk
   Alkalmazási kör
   (1)   A sajátlakás-árindex az alábbi kiadási kategóriákat foglalja magában:
   
               O.1.
            
            
               A tulajdonos-lakó lakhatási kiadásai
            
         
               O.1.1.
            
            
               Lakásvásárlás
            
         
               O.1.1.1.
            
            
               Újépítésű lakás
            
         
               O.1.1.1.1.
            
            
               Újépítésű lakás vásárlása
            
         
               O.1.1.1.2.
            
            
               Sajátépítésű lakás és nagyobb felújítások
            
         
               O.1.1.
            
            
               A háztartás által vásárolt, nem újépítésű lakás
            
         
               O.1.1.3.
            
            
               A lakásvásárláshoz kapcsolódó egyéb szolgáltatások
            
         
               O.1.2.
            
            
               Lakás tulajdonlása
            
         
               O.1.2.1.
            
            
               Nagyobb felújítások és karbantartás
            
         
               O.1.2.2.
            
            
               A lakásra vonatkozóan kötött biztosítások
            
         
               O.1.2.3.
            
            
               A lakás tulajdonlásához kapcsolódó egyéb szolgáltatások
            
         (2)   A lakásárindex az alábbi kiadási kategóriákat foglalja magában:
   
               H.1.
            
            
               Lakásvásárlás
            
         
               H.1.1.
            
            
               Újépítésű lakás vásárlása
            
         
               H.1.2.
            
            
               Nem újépítésű lakás vásárlása
            
         (3)   A sajátlakás-árindex a nettó vásárlási árat veszi alapul, amely a háztartás tulajdonába újonnan kerülő ingatlan vásárlásakor a fogyasztó által kifizetett tényleges árban, valamint az ingatlan tulajdonlásához és a tulajdonjog átruházásához kapcsolódó egyéb költségekben bekövetkező változást méri.
   (4)   Ide tartozik minden, a 3. cikk (1) bekezdésében felsorolt, a O.1. pont alá tartozó összes lakhatási kiadás legalább egy századrészét kitevő lakhatási kiadási kategória. Ide tartozik minden, a 3. cikk (2) bekezdésében felsorolt, a H.1. pont alá tartozó összes lakhatási kiadás legalább egy századrészét kitevő lakhatási kiadási kategória.
   4. cikk
   Módszertani kézikönyv
   (1)   A Bizottság (Eurostat) a tagállamokkal szoros együttműködésben összeállít egy kézikönyvet (a továbbiakban: kézikönyv), amely az e rendeletnek megfelelően összeállított sajátlakás-árindexekhez és a lakásárindexekhez nyújt módszertani keretet. A Bizottság (Eurostat) kellően indokolt esetben frissíti a kézikönyvet az ESR-bizottság által jóváhagyott eljárási szabályoknak megfelelően.
   (2)   A sajátlakás-árindexek és a lakásárindexek összeállításakor a 223/2009/EK európai parlamenti és tanácsi rendelet (3) 12. cikkének (1) bekezdésében említett minőségértékelési szempontok alkalmazandók.
   (3)   A tagállamok kérésre elküldik a Bizottságnak (Eurostat) az annak felméréséhez szükséges információkat, hogy a sajátlakás-árindexek és a lakásárindexek összhangban vannak-e e rendelet rendelkezéséivel.
   5. cikk
   Az adatokra vonatkozó követelmények
   (1)   A tagállamok a kézikönyvnek megfelelően összeállítják és elküldik a Bizottságnak (Eurostat) a 3. cikkben felsorolt kategóriákra vonatkozó árindexeket.
   (2)   A tagállamok negyedévenként továbbítják a Bizottságnak az árindexeket. Ezenkívül a tagállamok havonta is elküldhetik az árindexeket.
   (3)   A 3. cikk (1) bekezdésében szereplő árindexeket – 2014 második negyedévére vonatkozóan – 2014 harmadik negyedévétől küldik el a tagállamok a Bizottság részére. A 3. cikk (2) bekezdésében szereplő árindexeket – 2012 második negyedévére vonatkozóan – 2012 harmadik negyedévétől küldik el a tagállamok a Bizottság részére.
   (4)   A tagállamok továbbítják a Bizottság részére (Eurostat) a negyedéves árindexeket az indexszámmal jellemzett negyedév végét követő nyolcvanöt napot meg nem haladó időtartamon belül. Azok a tagállamok, amelyek úgy döntenek, hogy havi indexeket is küldenek, az indexszámmal jellemzett naptári hónap végét követő harminc napot meg nem haladó időtartamon belül továbbítják azokat a Bizottság részére (Eurostat).
   (5)   A tagállamok a kézikönyvben meghatározottak szerint és az 1114/2010/EU bizottsági rendeletnek (4) megfelelően minden évben összeállítanak a sajátlakás-árindexre és a lakásárindexre vonatkozó kiadási súlyokat, amelyeket továbbítanak a Bizottságnak (Eurostat).
   A negyedéves indexekre vonatkozó súlyokat legkésőbb a súlyokkal jellemzett évet követő év június 15-ig továbbítják a tagállamok a Bizottság részére.
   A havi indexeket készítő tagállamok a vonatkozó súlyokat legkésőbb a súlyokkal jellemzett évet követő év február 20-ig továbbítják a tagállamok a Bizottság részére.
   (6)   A tagállamok az 5. cikk (3) és (4) bekezdésében megjelölt határidőn belül elküldik a Bizottság (Eurostat) részére – a 2010 első negyedévére vonatkozó indextől kezdve – a 3. cikk (1) bekezdésében foglalt indexekre vonatkozó becsült visszamenőleges adatokat. A tagállamok az 5. cikk (3) és (4) bekezdésében megjelölt határidőn belül elküldik a Bizottság (Eurostat) részére – a 2008 első negyedévére vonatkozó indextől kezdve – a 3. cikk (2) bekezdésében foglalt indexekre vonatkozó becsült visszamenőleges adatokat.
   (7)   A tagállamok az e rendelet által előírt adatokat és a kapcsolódó metaadatokat a Bizottság (Eurostat) által előírt adatcseresablon szerint szolgáltatják. A Bizottsághoz (Eurostat) az egyablakos ügyintézési szolgáltatáson keresztül, illetve oly módon érkeznek be az adatok, hogy e szolgáltatáson keresztül hozzájuk lehessen férni.
   6. cikk
   Átmeneti intézkedések
   (1)   E rendelet hatálybalépésétől számított egy, illetve három év elteltével a tagállamok jelentést nyújtanak be a Bizottsághoz (Eurostat) az európai statisztikai rendszeren belül és a kézikönyvben meghatározott standardok alapján az adatok minőségéről.
   (2)   E rendelet hatálybalépésétől számított öt éven belül a Bizottság (Eurostat) jelentést készít az e rendelet értelmében összeállított indexekről, különös tekintettel az 1749/96/EK (5) és az 1114/2010/EU rendeletekkel való megfelelésükre. A jelentés foglalkozik azzal is, hogy a sajátlakás-index belefoglalható-e a harmonizált fogyasztói árindexbe.
   7. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő 20. napon lép hatályba.
   Ezt a rendeletet 2012. szeptember 1-jétől kell alkalmazni. Ez a rendelet a Szerződéseknek megfelelően teljes egészében kötelező és közvetlenül alkalmazandó a tagállamokban.
   
      Kelt Brüsszelben, 2013. február 1-jén.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 257., 1995.10.27., 1. o.
   
      (2)  2012.10.19-i vélemény (a Hivatalos Lapban még nem tették közzé).
   
      (3)  HL L 87., 2009.3.31., 164. o.
   
      (4)  HL L 316., 2010.12.2., 4. o.
   
      (5)  HL L 229., 1996.9.10., 3. o.